钦定古今图书集成/理学汇编/文学典/第098卷 > 张弼
## 钦定古今图书集成/理学汇编/文学典/第098卷 > 张弼

按《明外史》本传：“弼字汝弼，号东海，松江华亭人。成化
二年进士。授兵部主事，进员外郎，迁南安知府。地当
两广冲，奸人聚山谷为恶，悉捕灭之。毁淫祠百数十
区，建为社学。谢病归，士民为立祠。弼自幼颖拔，善诗
文，工草书，怪伟跌宕，震撼一世。张东海之名，流播外
裔。为诗信手纵笔，多不属稿。即有所属，以书故，辄为”
人持去。与李东阳、谢铎善，尝自言：“吾平生书不如诗，
诗不如文。”东阳戏之曰：“英雄欺人每如此，不足信也。”
铎称其好学不倦，诗文成一家言。子弘至自有传。
按《见闻录》：世之所谓文人者，类近浮薄，东海张公独
惇尚行履，慨然以风节自持，虽论议间杂谐谑，而往
往必以理胜。公亦尝为谢公铎戏评其所能，曰：“人故
以《书》名我，公论哉！吾自视文为最，诗次之，书又次之，
其他则非吾所敢知也。”相与一笑而罢。

按《名山藏文苑记》：“弼为南安知府。大庾岭民无他生
活，为两广商人肩挑转货，南雄黠民欲夺而专之，至
树党争命，弼为立界，定𨍭换，伐石立碑，二郡民并得
有所衣食。既毁淫祠为社学，表章境内往哲寓贤。为
唐张丞相说、宋李丞相纲作祠。为周茂叔作吟风弄
月台，为刘元城作铁汉楼，凿梅岭嵌石，以便行人。梁”
横浦崩湍，人无病，涉者去而民祠祀之。

===张泰〈陆𬬩　陆爰　陆容　陆伸〉===按《明外史》本传：“泰字亨父，太仓人；陆𬬩，字鼎仪，昆山
人；陆容字文量，亦太仓人。三人少齐名，号‘娄东三凤’。
泰举天顺八年进士，选庶吉士，授检讨，迁修撰。为人
恬淡自守，诗名亚李东阳。弘治间，艺苑皆推李怀麓、
张沧洲，东阳有《怀麓堂集》，泰有《沧洲集》也。𬬩与泰同
年进士，殿试第二，授编修，历修撰、谕德。孝宗立，以东”
宫讲读劳，进太常少卿兼侍读。得疾归。泰、𬬩皆早卒。
两人诗，东阳尝称之，而惜其天不假以年也。容，成化
中进士。授南京主事，进兵部职方郎中。西番进狮子，
奏请大臣往迎。容谏止之。迁浙江参政，罢归。

按《苏州府志》：“𬬩字鼎仪，昆山人。性冲淡𥳑默，聪敏过
人。尝语人曰：‘学犹埴也，薄者先坏’。天顺癸未会试第
一，成化丙戌殿试第二，授编修，同修《英宗实录》，为东
宫讲官。仪度庄饬，敷纳详明，东宫属目称善，进右谕
德。孝宗即位，以覃恩宫寮，进太常少卿，翰林侍读，修
《宪宗实录》。以疾乞归，卒，赐葬吴塘，祀乡贤。子爰字子”
引，负才，喜声诗，与毛澄、陆伸齐名，号“七友。”弘治中，荫
授中书，以不赂瑾归。瑾诛，李文正荐复旧职，终礼部
主事。

按《列朝诗集》，容字文量，太仓人。少与张泰、陆𬬩齐名，
时号“娄东三凤。”成化间，由进士授南京验封主事，改
兵部职方郎中。贾胡进狮子奏，乞大臣往迎谏止之，
奏夺二武弁。夤缘中贵陞都督，当道者不悦，出为浙
江右参政。复条奏两浙不便者八事。后以浮议罢归。
文量好学，居官手不释卷，家藏万馀卷，皆手自仇勘。
所著《式斋集》三十八卷，《菽园杂记》十五卷。子伸，字安
甫，亦举进士，能读父书，撰《式斋藏书目录》，桑悦、祝允
明、徐祯卿为之序。